**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Владе Републике Србије и Владе Руске Федерације о оснивању и условима делатности културно-информативних центара садржан је у члану 99. став 1. тачка 4 Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Иницијативу за закључивање Споразума између Владе Републике Србије и Владе Руске Федерације о оснивању и условима делатности културно-информативних центара (у даљем тексту: Споразум) покренула је руска страна 2017. године.

Полазећи од стрaтешког значаја који Руска Федерација има у укупним билатералним односима за Републику Србију, јачање сарадње у домену културе, као битног сегмента ове сарадње, захваљујући блиском историјском и културном обрасцу, значајно би допринело јачању традиционалних веза два народа.

Тежећи пружању подршке развоју билатералних друштвених, културних, образовних, научно-техничких и информативних веза у складу са Споразумом између Савезне Владе Савезне Републике Југославије и Владе Руске Федерације о сарадњи у области културе, образовања, науке и спорта од 19. јуна 1995. године, стране су се договориле да буде сачињен нови споразум којим би се ставио ван снаге Споразум између Федеративне Народне Републике Југославије и Савеза Совјетских Социјалистичких Република о регулисању рада Дома совјетске културе у Београду од 9. јуна 1961. године.

Интензивирање сарадње у области културе између Републике Србије и Руске Федерације како у погледу квалитета, тако и у погледу обима, представља наш интерес, а овај споразум обезбеђује правни оквир за јачање међуинституционалне сарадње и позиционирање и дефинисање улоге и делокруга и услова рада културно-информативних центара.

**III. ФИНАНСИЈСКА СРЕДСТВА ЗА СПРОВОЂЕЊЕ ЗАКОНА**

За спровођење Закона о потврђивању Споразума између Владе Републике Србије и Владе Руске Федерације о оснивању и условима делатности културно-информативних центар нису потребна финансијска средства у буџету Републике Србије за 2021. годину на разделу Министарства спољних послова.

Уколико Влада, у буџетској 2022. години,  донесе одлуку о отварању КИЦ-а у Москви, Руска Федерација,  биће неопходно обезбедити додатна финансијска средства  у укупном износу од 23.932.000,00 динара и потребно их је распоредити како следи:

* Раздео 17 – Министарство спољних послова, Глава 17.1 – Дипломатско конзуларна представништва, Програмска активност 0001- Подршка функционисању дипломатско-конзуларних представништва, економске класификације:

-    411 Плате, додаци и накнаде запослених ……………… 850.000,00

-    415 Накнаде трошкова за запослене ………………...... 7.575.000,00

-    421 Стални трошкови ………………………………..….. 425.000,00

-    423 Услуге по уговору ………………………………... 3.540.000,00

-    426 Трошкови материјала …………………………….… 283.000,00

* Раздео 17 – Министарство спољних послова, Глава 17.1 – Дипломатско конзуларна представништва, Програмска активност 0003 – Капитално и текуће одржавање објеката у опреме ДКП-а, економске класификације:
* 425 Текуће поправке и одржавање ………………...… 2.242.000,00
* 511 Зграде и грађевински објекти …………………… 2.950.000,00
* 512 Машине и опрема ……………………………….... 1.180.000,00
* Раздео 17 – Министарство спољних послова, Глава 17.1 – Дипломатско конзуларна представништва, Програмска активност 0004 – Обнова возног парка за потребе ДКП-а, економске класификације:
* 426  Материјал …………………………………………... 566.000,00
* 512 Машине и опрема …………….………...……........ 3.304.000,00
* Раздео 17 – Министарство спољних послова, Глава 17.0 – Министарство спољних послова, Програмска активност 0003 – Администрација и управљање, економске класификације:
* 412 Социјални доприноси на терет послодавца ……… 300.000,00
* 422 Трошкови путовања ………………....……………... 708.000,00